1. ທີ່ຕັ້ງ ແລະ ພາລະບົດບາດຂອງກົມນະໂຍບາຍ ແລະ ແຜນພະລັງງານ
ກົມນະໂຍບາຍ ແລະ ແຜນພະລັງງານ ມີຊື່ຫຍໍ້ວ່າ “ກນຜ” ເປັນພາສາອັງກິດວ່າ “Department of Energy Policy and Planning”, ຊື່ຫຍໍ້ “DEPP”, ແມ່ນກົມບໍລິຫານວິຊາການຢູ່ໃນໂຄງປະກອບກົງຈັກຂອງກະຊວງພະລັງງານ ແລະ ບໍ່ແຮ່, ມີພາລະບົດບາດເປັນເສນາທິການໃຫ້ແກ່ກະຊວງໃນຂົງເຂດວຽກງານດ້ານນະໂຍບາຍ ແລະ ແຜນຍຸດທະສາດພະລັງງານ ໃນຂອບເຂດທົ່ວປະເທດ.
2. ສິດ ແລະ ໜ້າທີ່ລວມຂອງກົມນະໂຍບາຍ ແລະ ແຜນພະລັງງານ
- ສຶກສາ, ຄົ້ນຄວ້າ, ປັບປຸງນະໂຍບາຍພະລັງງານແຫ່ງຊາດ ເພື່ອນຳສະເໜີລັດຖະມົນຕີພິຈາລະນາຮັບຮອງເຂົ້າໃນແຜນການຂອງກະຊວງ;
- ສຶກສາ, ຄົ້ນຄວ້າ ແລະ ສ້າງແຜນພັດທະນາພະລັງງານແບບເຊື່ອມສານ ໄລຍະກາງ ແລະ ໄລຍະຍາວ ເພື່ອນຳສະເໜີລັດຖະມົນຕີ ພິຈາລະນາເຂົ້າໃນແຜນການຂອງກະຊວງ;
- ສຶກສາ, ຄົ້ນຄວ້າ ແລະ ປັບປຸງການຄາດຄະເນຄວາມຕ້ອງການພະລັງງານແຕ່ລະປະເພດ ໂດຍອີງໃສ່ເງື່ອນໄຂເສດຖະກິດ-ສັງຄົມ ຂອງປະເທດ ໃນແຕ່ລະໄລຍະ ເພື່ອປະກອບເຂົ້າແຜນພັດທະນາແບບເຊື່ອມສານ;
- ສຶກສາ, ຄົ້ນຄວ້າ ແລະ ປັບປຸງໂຄງສ້າງລາຄາໄຟຟ້າສໍາລັບຜູ່ຜະລິດ ແລະ ຜູ່ຊົມໃຊ້;
- ຄົ້ນຄວ້າແຜນນະໂຍບາຍການພັດທະນາພະລັງງານແບບຍືນຍົງ, ບົດແນະນຳ ແລະ ມາດຕະເກນການປະເມີນໂຄງການ ຕາມກະບວນການນະໂຍບາຍການພັດທະນາພະລັງງານແບບຍືນຍົງ ຂອງ ສປປ ລາວ;
- ຄົ້ນຄວ້າ ແລະ ປະກອບຄໍາເຫັນດ້ານວິຊາການຕໍ່ການສະເໜີຂໍສຶກສາ, ຂໍເຊັນບົດບັນທຶກຄວາມເຂົ້າໃຈ (MOU), ສັນຍາພັດທະນາໂຄງການ (PDA), ສັນຍາສຳປະທານໂຄງການ (CA) ຂອງໂຄງການແຫຼ່ງຜະລິດ ແລະ ລະບົບສົ່ງໄຟຟ້າ ຂອງລັດວິສາຫະກິດ ແລະ ພາກເອກະຊົນ;
- ທົບທວນ ແລະ ປະກອບຄຳເຫັນຕໍ່ບົດສຶກສາຜົນກະທົບຕໍ່ສິ່ງແວດລ້ອມ ແລະ ສັງຄົມ ຂອງໂຄງ ການຜະລິດໄຟຟ້າຄື: ພະລັງນ້ຳ, ຄວາມຮ້ອນຈາກ (ແກັສທຳມະຊາດ, ຖ່ານຫີນ, ນໍ້າມັນ), ສາຍສົ່ງ ແລະ ສະຖານີ;
- ສຶກສາ, ຄົ້ນຄວ້າ, ປະກອບຄໍາເຫັນ ແລະ ຮັບຮອງບົດວິພາກເສດຖະກິດ-ເຕັກນິກໂຄງການຜະ ລິດໄຟຟ້າພະລັງນໍ້າ, ຄວາມຮ້ອນຈາກ (ແກັສທໍາມະຊາດ, ຖ່ານຫີນ, ນ້ຳມັນ), ລະບົບສາຍສົ່ງ, ລະບົບຈຳໜ່າຍ ແລະ ສະຖານີໄຟຟ້າ ຕາມກົດໝາຍວ່າດ້ວຍໄຟຟ້າ ລວມທັງບັນດາວິສາຫະກິດຂອງລັດ ແລະ ເອກະຊົນ;
- ປະກອບຄຳເຫັນຕໍ່ການສະເໜີຂອງແຂວງ ແລະ ນະຄອນຫຼວງ ກ່ຽວກັບ ບົດວິພາກເສດຖະກິດ-ເຕັກນິກຂອງໂຄງການຜະລິດໄຟຟ້າພະລັງນ້ຳ, ຄວາມຮ້ອນຈາກ (ແກັສທໍາມະຊາດ, ຖ່ານຫີນ, ນ້ຳມັນ), ລະບົບສາຍສົ່ງ, ລະບົບຈຳໜ່າຍຕາມກົດໝາຍວ່າດ້ວຍໄຟຟ້າ ເພື່ອປະກອບເຂົ້າແຜນພັດທະນາແບບເຊື່ອມສານ;
- ປະກອບຄຳເຫັນຕໍ່ການສະເໜີຂອງສະຖາບັນສົ່ງເສີມພະລັງງານທົດແທນ ກ່ຽວກັບ ການສຶກສາ, ພັດທະນາພະລັງງານທົດແທນ ແລະ ພະລັງງານທາງເລືອກ ເພື່ອປະກອບເຂົ້າແຜນພັດທະນາແບບ ເຊື່ອມສານ;
- ໃຫ້ຄຳແນະນຳ, ປະກອບຄຳເຫັນດ້ານວິຊາການຕໍ່ການສະເໜີແຜນພັດທະນາພະລັງງານໄຟຟ້າ ໃນການຈັດຕັ້ງປະຕິບັດໂຄງການຜະລິດໄຟຟ້າ ຂອງບັນດາແຂວງ ແລະ ນະຄອນຫຼວງ ຕາມກົດໝາຍວ່າດ້ວຍໄຟຟ້າ;
- ວາງແຜນ ສຶກສາການບໍລິຫານຈັດການນ້ຳ ຂອງບັນດາເຂື່ອນໄຟຟ້ານ້ຳຕົກ ໂດຍການສ້າງຮູບແບບຈຳລອງການໄຫຼຂອງນ້ຳ (River Basin Modeling);
- ເປັນຈຸດປະສານງານຂອງກະຊວງ ໃຫ້ກັບກອງເລຂາຄະນະກຳມະການແມ່ນ້ຳຂອງແຫ່ງຊາດລາວ,ອົງການແມ່ນ້ຳຂອງສາກົນ ແລະ ສປ ຈີນ ເພື່ອຈັດຕັ້ງບັນດາຂັ້ນຕອນການແຈ້ງໃຫ້ຊາບ, ການປຶກ ສາຫາລືລ່ວງໜ້າ ແລະ ສັນຍາສະເພາະຕາມສັນຍາແມ່ນ້ຳຂອງ 1995 Project Notification Prior Consultation and Specific Agreement (PNPCA);
- ເຮັດໜ້າທີ່ປະຊາສຳພັນ ເພື່ອຕິດຕາມ ແລະ ວິເຄາະຫາງສຽງຈາກພາຍໃນ ແລະ ພາຍນອກ ກ່ຽວກັບການພັດທະນາໂຄງການໄຟຟ້າ ເພື່ອຄົ້ນຄວ້າ ແລະ ກໍານົດມາດຕະການແກ້ໄຂຢ່າງທັນການ;
- ສຶກສາ, ຄົ້ນຄວ້າ ລະບຽບການເຊື່ອມຕໍ່ລະບົບ (Grid Code and Performance Standard)ແລະ ການເຊື່ອມໂຍງສາຍສົ່ງຊື້-ຂາຍໄຟຟ້າໃນກອບການຮ່ວມມືອານຸພາກພື້ນແມ່ນ້ຳຂອງ ແລະ ອາຊຽນ;
- ຄົ້ນຄວ້າ, ກໍານົດລາຄາຫົວໜ່ວຍການກໍ່ສ້າງ, ວັດສະດຸ ແລະ ອຸປະກອນທີ່ນຳໃຊ້ໂຄງການພັດທະນາໄຟຟ້າ;
- ຄົ້ນຄວ້າ ແລະ ປະກອບຄໍາເຫັນດ້ານບໍລິມາດວຽກ, ຫົວໜ່ວຍລາຄາບັນດາໂຄງການພັດທະນາເຂື່ອນ, ລະບົບສາຍສົ່ງແຮງສູງ, ຕາຂ່າຍໄຟຟ້າແຮງດັນກາງ ແລະ ແຮງດັນຕ່ຳ ຕາມການສະເໜີຂອງບັນດາແຂວງ ແລະ ນະຄອນຫຼວງ, ລັດວິສາຫະກິດ ແລະ ພາກເອກະຊົນ;
- ເກັບກໍາ, ສັງລວມຂໍ້ມູນພະລັງງານ ເພື່ອລວບລວມຈັດພິມເປັນປື້ມ;
- ບຳລຸງ, ຍົກລະດັບຄວາມຮູ້, ຄວາມສາມາດ ກ່ຽວກັບ ວຽກງານນະໂຍບາຍ ແລະ ແຜນພະລັງງານ ໃຫ້ລັດຖະກອນໃຫ້ທົ່ວເຖິງ;
- ຄົ້ນຄວ້າ ແລະ ນຳສະເໜີການປັບປຸງກົງຈັກການຈັດຕັ້ງ, ແຕ່ງຕັ້ງ, ຍົກຍ້າຍ, ປົດຕຳແໜ່ງ, ບຳລຸງ, ກໍ່ສ້າງ, ບັນຈຸ, ສັບຊ້ອນ, ປະຕິບັດວິໄນ ແລະ ນະໂຍບາຍ ແກ່ພະນັກງານ-ລັດຖະກອນພາຍໃນກົມ;
- ຄົ້ນຄວ້າ ແລະ ນຳສະເໜີການປະຕິບັດວິໄນ ແລະ ນະໂຍບາຍ ແກ່ການຈັດຕັ້ງ ແລະ ບຸກຄົນ ທັງພາຍໃນ ແລະ ຕ່າງປະເທດ ໃນການຈັດຕັ້ງປະຕິບັດໂຄງການ;
- ປະເມີນຜົນການປະຕິບັດວຽກງານຂອງພະນັກງານ-ລັດຖະກອນປະຈຳປີ, ການຂຶ້ນແຜນກຳນົດພະນັກງານນຳພາ-ຄຸ້ມຄອງ ແລະ ການກຳນົດຕຳແໜ່ງງານຂອງກົມໃຫ້ຄົບຖ້ວນ ໂດຍສົມທົບກັບກົມຈັດຕັ້ງ ແລະ ພະນັກງານ ຂອງກະຊວງ;
- ຄຸ້ມຄອງວັດຖຸອຸປະກອນ, ພາຫະນະ ແລະ ຊັບສິນຕ່າງໆຂອງກົມ ຕາມຂໍ້ກໍານົດຂອງກະຊວງ ແລະ ລະບຽບການທີ່ກ່ຽວຂ້ອງ;
- ປະຕິບັດໜ້າທີ່ກວດກາລັດໃນຂອບເຂດຄວາມຮັບຜິດຊອບຂອງກົມ ແລະ ຕາມການມອບໝາຍຂອງຂັ້ນເທິງ;
- ເຜີຍແຜ່ບັນດາເອກະສານ ກ່ຽວກັບ ນະໂຍບາຍ, ຍຸດທະສາດ, ແຜນພະລັງງານ ແລະ ຂໍ້ແນະນໍາຕ່າງໆກ່ຽວຂ້ອງກັບພາລະບົດບາດຂອງກົມ;
- ປະກອບຄຳເຫັນຕໍ່ການສະເໜີ ກ່ຽວກັບ ການພັດທະນາພະລັງງານ;
- ທັກທ້ວງ ແລະ ລາຍງານຂັ້ນເທີງເພື່ອພິຈາລະນາສັ່ງໂຈະ, ປັບປຸງແກ້ໄຂຄືນບັນດາໂຄງການພັດທະ ນາໄຟຟ້າທີ່ບໍ່ປະຕິບັດຕາມກົດໝາຍ, ລະບຽບການ, ມາດຕະຖານເຕັກນິກ, ຫົວໜ່ວຍລາຄາ ແລະ ອື່ນໆ;
- ອອກໃບຢັ້ງຢືນຮັບຮອງບົດວິພາກເສດຖະກິດ-ເຕັກນິກ ໂຄງການຜະລິດໄຟຟ້າພະລັງນໍ້າ, ຄວາມຮ້ອນຈາກ (ແກັສທໍາມະຊາດ, ຖ່ານຫີນ, ນໍ້າມັນ), ລະບົບສາຍສົ່ງ, ລະບົບຈຳໜ່າຍ ແລະ ສະຖາ ນີໄຟຟ້າ ຕາມກົດໝາຍວ່າດ້ວຍໄຟຟ້າ;
- ເຊີນພາກສ່ວນກ່ຽວຂ້ອງເຂົ້າຮ່ວມກອງປະຊຸມ ເພື່ອປຶກສາຫາລື, ແກ້ໄຂບັນຫາ ແລະ ເຜີຍແຜ່ວຽກງານ ທີ່ນອນຢູ່ໃນພາລະບົດບາດຂອງກົມ ແລະ ຕາມຄຳສັ່ງຂອງຂັ້ນເທິງ;
- ຕິດຕາມ ແລະ ປະເມີນໂຄງການພັດທະນາພະລັງງານ ຕາມນະໂຍບາຍພັດທະນາພະລັງງານແບບຍືນຍົງຂອງ ສປປ ລາວ;
- ນຳໃຊ້ຮ່ວງລາຍຈ່າຍຈາກໂຄງການເຂົ້າໃນວຽກງານປະຊາສຳພັນ ແລະ ຕິດຕາມໂຄງການຕາມນະ ໂຍບາຍພັດທະນາພະລັງງານແບບຍືນຍົງຂອງ ສປປ ລາວ;
- ຕິດຕາມ, ກວດກາການສຶກສາສຳຫຼວດໂຄງການພັດທະນາພະລັງງານ;
- ເຂົ້າຮ່ວມການເຈລະຈາບົດບັນທຶກຄວາມເຂົ້າໃຈໂຄງການ (MOU), ສັນຍາພັດທະນາໂຄງການ(PDA), ສັນຍາຊື້ຂາຍໄຟຟ້າ (PPA), ສັນຍາສຳປະທານໂຄງການ (CA) ແລະ ເອກະສານອື່ນໆຂອງໂຄງການພັດທະນາພະລັງງານກັບພາກສ່ວນລັດທີ່ກ່ຽວ ຂ້ອງ ແລະ ນັກລົງທຶນພາຍໃນ ແລະ ຕ່າງປະເທດ ຕາມລະບຽບການ ແລະ ບັນດາເອກະສານຕາມການມອບໝາຍຂອງກະຊວງ;
- ເຂົ້າຮ່ວມເປັນກຳມະການໃນສະພາບໍລິຫານຂອງບໍລິສັດໂຄງການພັດທະນາພະລັງງານ;
- ເຊັນເອກະສານຕ່າງໆທີ່ກ່ຽວຂ້ອງກັບວຽກງານຂອງກົມ ແລະ ຕາມການມອບໝາຍຂອງລັດຖະ ມົນຕີ;
- ຈັດຕັ້ງປະຕິບັດ ແລະ ດຳເນີນການປັບປຸງກົງຈັກການຈັດຕັ້ງ, ແຕ່ງຕັ້ງ, ຍົກຍ້າຍ, ປົດຕຳແໜ່ງ, ບຳລຸງ, ກໍ່ສ້າງ, ບັນຈຸ, ສັບຊ້ອນ, ປະຕິບັດວິໄນ ແລະ ນະໂຍບາຍ ແກ່ພະນັກງານ-ລັດຖະກອນຂອງກົມ ຕາມການຕົກລົງຂອງລັດຖະມົນຕີ;
- ຈັດຕັ້ງປະຕິບັດການປະຕິບັດວິໄນ ແລະ ນະໂຍບາຍ ແກ່ການຈັດຕັ້ງ ແລະ ບຸກຄົນທັງພາຍໃນ ແລະ ຕ່າງປະເທດ ໃນການຈັດຕັ້ງປະຕິບັດໂຄງການ ຕາມການຕົກລົງຂອງລັດຖະມົນຕີ;
- ເຂົ້າຮ່ວມການກວດກາລັດໃນຂອບເຂດຄວາມຮັບຜິດຊອບຂອງກົມ ແລະ ຕາມການມອບໝາຍຂອງຂັ້ນເທິງ;
- ປະຕິບັດສິດອື່ນໆ ຕາມການມອບໝາຍຂອງລັດຖະມົນຕີ.
3. ໂຄງປະກອບກົງຈັກການຈັດຕັ້ງຂອງກົມນະໂຍບາຍ ແລະ ແຜນພະລັງງານ
ກົມນະໂຍບາຍ ແລະ ແຜນພະລັງງານປະກອບບັນດາພະແນກການດັ່ງນີ້
- ພະແນກສັງລວມຂໍ້ມູນຂ່າວສານ;
- ພະແນກນະໂຍບາຍພະລັງງານ;
- ພະແນກວາງແຜນແຫຼ່ງຜະລິດໄຟຟ້າ;
- ພະແນກວາງແຜນລະບົບໄຟຟ້າ;
- ພະແນກວິສະວະກຳສິ່ງແວດລ້ອມ ແລະ ສັງຄົມ.
4. ໂຄງຮ່າງການຈັດຕັ້ງຂອງກົມນະໂຍບາຍ ແລະ ແຜນພະລັງງານ
5. ຕິດຕໍ່ພົວພັນ
ເບີໂທ: 021 415037